Каратыт көмүр кени
Каратыт көмүр кени Жалал-Абад облусунун Аксы районунда, Таш-Көмүр шаарынан 20 км түндүктө, Атойнок тоосунун түштүк-батыш тармагында. 1954–55-ж. геол. съемка иштери, 1982–85-ж. чалгындоо иштери жүргүзүлгөн. Юра катмарлары ири брахисинклиналдык бүктөлүүнү түзөт. Көмүр кабаттары юра катмарларынын төмөнкү бөлүгү Таш-Көмүр свитасында жайгашкан. Таш-Көмүр свитасында эки көмүрлүү комплекс бөлүнгөн. Өнөр жайлык маанидеги кабат "Негизги" жогорку көмүрлүү комплекс менен байланышкан. Кабат өтө татаал түзүлүштө. Запасы эсептелүүчү кабаттын калыңдыгы 0,30 мден 15,24 мге чейин өзгөрүп, орточо калыңдыгы 4,56 м түзөт. Төмөнкү көмүрлүү комплекстте өнөр жайлык мааниге ээ болбогон "Ортоңку" жана "Төмөнкү" деп аталган эки кабат бөлүнгөн. Көмүр сапаты боюнча Таш-Көмүрдүн узун жалындуу (Д) маркасына таандык. Күлдүүлүгү жогору – 40%ке чейин, орточосу 20%ти түзөт. Күйүү жылуулугу 30,0 МДж/кг (7167 ккал/кг). Жер үстүнөн ачык жол менен казып алууга жарамдуу көмүрдүн бекитилген запасы 1997-жылга карата В+С1 категориясы боюнча 28658 миң т. Көмүр казылып алынууда. Жер астынан казып алынуучу көмүрдүн запасы С1+С2 категориясы боюнча 17883 миң т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары